Етмәһә, ул бөтә ауылға шаулай, унан районға шикәйәт яҙа. Ул саҡтағы колхоз рәйесе Мәхмүтов менән бригадир Фәйзулла ғауға ҡуптарғаны өсөн уны идараға саҡырталар, ҡысҡыралар, өҫтәл һуғалар, колхоз етәкселегенең абруйын төшөрөүҙә ғәйепләйҙәр, етмәһә, уның хаҡында стена гәзитенә яҙып — йәнәһе ул ошаҡсы — карикатураһын да төшөрөп ҡуялар. Ошонан һуң ҡарт нисектер шиңде, ҡайғыға батты, осраған берәүгә өс эш көнөн яҙмауҙарын, түрәләрҙең күрәләтә алдаҡ юлға баҫыуҙары тураһында һөйләп йөрөнө. Бөтә был хәлваҡиға ҡарттың аҡылдан яҙыуы һәм үлеме менән бөттө: үлер алдынан ҡарт һаман әлеге шул өс көнө менән һаташып бер булды.